新不如舊



新不如舊

上星期車咗兩個老友去睇《荃家福錄壽》，咁啱同佢哋咁耐冇見，講起都應該有三、四年. 今次特登早咗成粒鐘去車佢哋，順便同佢哋食餐飯敘敘舊！

佢哋兩公婆都係圈內人，平時好多後輩都當佢哋係契爺契媽，結咗婚成廿幾年，但兩個成日好似孖仔咁，羨煞傍人. 呢晚我哋本來想去番以前成日去嘅鵝頸橋底炒蟹老字號「喜記」，點知佢喺謝斐道間老店巳經執咗，但就喺附近開咗成五、六間分店.

記得成十年前第一次去「喜記」，嗰時老細廖喜成日親自出嚟招呼我哋，就連佢哋生得美若天仙嘅女都出嚟幫手，我哋個個都當佢係妹妹，次次落去食嘢都好似返咗屋企咁，好有家庭feel！到咗今次去其中一間分店，問番啲伙記先知，廖生個女結咗婚生埋B，而廖生自己都完全退休，一心留喺屋企湊孫享受家庭樂，而家啲生意都係交俾啲仔同伙記打理.



今次「舊」地重遊. 當然要食番啲招牌菜：避風塘炒蟹、豉椒炒蜆同椒鹽鮮魷. 唔知係咪分店開得多，師傳亦太多，味道好似有啲新不如舊，唔知點形容但好似冇咗某啲風味. 好彩，同兩個老友邊食邊吹水，講番大家近排嘅趣事，所以食物味道巳經唔再係最重要，「相聚一刻」先係值得回味!

唔驚唔覺，講講下又係時候開工，咁啱呢pair「金牌夫婦」有個朋友去唔倒睇福䘵壽嘅騷，佢哋又同我傾到興高采烈，於是我哋就三人行一齊去咗捧汪明荃、李思捷、王祖藍同阮兆祥場. 最意想不到嘅係，三個福䘵壽嘅表現令人有意外驚喜，尤其係祥仔講佢同自己老竇嘅感人故事嗰part，搞到我男人老狗都流馬尿！而汪阿姐嘅「驚」人歌喉同豔舞，就真係‧‧‧‧‧‧不敢恭維囉！

Download original scan 下載原圖